ORDE do 11 de xaneiro de 2010 sobre a aprobación definitiva da modificación puntual do Plan Xeral de Ordenación Municipal do Concello de Oleiros (A Coruña) para a descatalogación dos elementos B-76, B-77, B-78 e B-107.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 02/02/2010

O Concello de Oleiros remite a modificación puntual referida para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. O Concello de Oleiros conta cun Plan Xeral de Ordenación Municipal, aprobado parcialmente pola Orde da CPTOPT do 11-3-2009.
Dentro desa aprobación parcial encóntrase incluído o documento de catálogo.
2. A modificación proposta foi aprobada inicialmente polo Pleno do Concello o 30-4-2009. Sometida a información pública nos termos exixidos no artigo 85.2º da LOUG, non foi presentada ningunha alegación, segundo a certificación expedida para tales efectos pola Secretaría Municipal, do 18-9-2009.
3. A Secretaría Xeral de Calidade e Avaliación Ambiental decidiu o 24-8-2009 non someter a modificación puntual ao procedemento de avaliación ambiental estratéxica.
4. No expediente constan os preceptivos informes:
-Servizos xurídicos e técnicos municipais, nos termos establecidos no artigo 85.4º LOUG.
-Demarcación de Estradas do Estado en Galicia do Ministerio de Fomento, do 28-5-2009.
-Da Dirección Xeral do Patrimonio Cultural da Consellería de Cultura e Turismo, en sentido favorable, do 31-8-2009.
5. O Pleno do Concello, en sesión que tivo lugar o 30-9-2009, adoptou o acordo de aprobación provisional.
II. Consideracións e fundamentación.
II.1. Nesta mesma data, a Secretaría Xeral de Ordenación do Territorio e Urbanismo elevou informe-proposta de resolución, do teor literal seguinte:
1. Obxecto e descrición do proxecto.
A modificación ten por obxecto a supresión do catálogo dos elementos denominados B-76 (casa no Batán), B-77 (casa na Fortaleza e xardíns), B-78 (casa na Fortaleza) e B-107 (casa Os Madroños na Fortaleza).
2. Razóns de interese público.
A modificación tenta de posibilitar a execución polo Ministerio de Fomento do proxecto de ampliación de estrada N-VI, para mellorar a seguranza viaria dun tramo da rede de alta sinistralidade. A execución dese proxecto de duplicación da calzada e ordenación de accesos na estrada leva indefectiblemente consigo a demolición dos devanditos elementos.
Segundo o informe elaborado polo Ministerio, non existen outros trazados alternativos.
Estas razóns encaixan nas sinaladas no artigo 94.1º da LOUG como de interese público que obrigatoriamente haberán de concorrer en calquera proposta de modificación do planeamento.
3. Análise da proposta.
A modificación cínguese estritamente ao ámbito da proteccion histórico-patrimonial, sen implicacións relevantes dende unha perspectiva urbanística.
Xa que logo, constando no expediente informe favorable do órgano competente en relación coa protección e conservación do patrimonio, nada obsta á aprobación definitiva instada.
II.2. A competencia para resolver sobre a aprobación definitiva das modificacións de planeamento xeral correspóndelle ao conselleiro de Medio Ambiente, Territorio e Infraestruturas, de conformidade co disposto nos artigos 89 e 93.4º da LOUG, e no artigo 1 do Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas,
III. Resolución.
Visto canto antecede,
RESOLVO:
Primeiro.-Outorgar a aprobación definitiva á modificación puntual do Plan Xeral de Ordenación Municipal de Oleiros para a descatalogación dos elementos B-76, B-77, B-78 e B-107.
Segundo.-Notifíquese esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán dende o día seguinte ao da súa notificación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 11 de xaneiro do 2010.
Agustín Hernández Fernández de Rojas
Conselleiro de Medio Ambiente, Territorio
e Infraestruturas